Wosebity pilotowy projekt zahajitej 1. apryla Wojerowska wobchadna towaršnosć a Wobchadny zwjazk hornje Łobjo. Tón budźe předewšěm na dobro wobydlerjow z wjesnych dźělow města.
Wojerecy (AK/SN). Za zjawny busowy bliskowobchad chce město Wojerecy wjace sobujěducych zdobyć. To je zaměr pilotoweho projekta „dnjowy lisćik za 3,50 eurow“, kotryž přichodny pjatk, 1. apryla, zahaja. Iniciator je Wojerowska wobchadna towaršnosć (VGH). Wuchadźišćo běchu nazhonjenja města Stuttgarta z dnjowym lisćikom. Nětko chce wobchadny zwjazk Hornje Łobjo (VVO) přijomny tiket za bliskowobchad w přichodnymaj lětomaj testować. „Jednotliwa jězba z měšćanskim busom płaći normalnje 2,50 eurow. Nowa jězdźenka za 3,50 eurow so hižo zadani, hdyž samsny dźeń wróćo jědźeš, wosebje pak wot třećeje jězby samsny dźeń“, wuzběhny jednaćel VGH Stefan Löwe. Powabliwy je nowy poskitk předewšěm za wobydlerjow wjesnych dźělow města a za tych, kotřiž tak a tak wjacore razy wob dźeń z busom sobu jězdźa. VGH poskića w měsće pjeć busowych čarow a zasadźa tam 18 busow, kotrež wob lěto dohromady něhdźe 500 000 kilometrow jědu.
szl_Latn szl_Latn